Nordjyllands Politi har været kaldt ud en hel del gange i det seneste døgn. 35 har anmeldt uheld i den nordjyske politikreds. - Selvom vejret har været voldsomt, så er det alligevel usædvanligt mange uheld på så kort tid. Og så er der også alle de hændelser, vi ikke hører om, siger vagtchef Per Jørgensen, Nordjylland Politi. Der har været flest fastkørte og væltede biler på motorvejen syd og nord for Aalborg. På Hirtshalsmotorvejen E39 er den især gal omkring Vrå. Og på Frederikshavnmotorvejen E45 er det Jyske Ås omkring Flauenskjold, der volder problemer for bilister. - Det er mest de store tunge køretøjer, busser og lastbiler, der er væltet eller skredet ud, siger vagtchef Per Jørgensen. Han kan til gengæld melde om en forholdsvis stille og rolig nat, når det gælder forlystelseslivet. - Det har været overkommeligt, og vi har kun et par anholdelser, siger vagtchefen.

Referat:
Nordjyllands Politi melder om 35 færdselsuheld det seneste døgn.